b'\n_START_ARTICLE_\nKapitonas\n_START_SECTION_\nLietuva\n_START_PARAGRAPH_\nXVII-XVIII a. Lietuvos Did\xc5\xbeiosios Kunigaik\xc5\xa1tyst\xc4\x97s kariuomen\xc4\x97je ir Abiej\xc5\xb3 Taut\xc5\xb3 Respublikos kariuomen\xc4\x97je kapitonu buvo vadinamas pavieto bajor\xc5\xb3 rinktin\xc4\x97s vadas, nors da\xc5\xbeniau, ypa\xc4\x8d kavalerijoje, buvo naudojamas rotmistro terminas._NEWLINE_Pagal Lietuvos Respublikos karo tarnybos \xc4\xafstatym\xc4\x85, kapitono laipsnis suteikiamas vyresniajam leitenantui, i\xc5\xa1tarnavusiam ne ma\xc5\xbeiau kaip 3 metus. Kapitonas iki auk\xc5\xa1tesnio laipsnio tarnauja 4\xc2\xa0m., i\xc5\xa1leid\xc5\xbeiamas \xc4\xaf pensij\xc4\x85 sukak\xc4\x99s 43 metus.\n_START_SECTION_\nLaivynas\n_START_PARAGRAPH_\nKarin\xc4\x97se j\xc5\xabr\xc5\xb3 paj\xc4\x97gose sausumos kariuomen\xc4\x97s kapitono laipsn\xc4\xaf atitinka kapitonas leitenantas\xc2\xa0\xe2\x80\x93 karo laivo kovin\xc4\x97s dalies ar patrulinio katerio vadas. Karinio laivo vyriausiasis vadas priklausomai nuo laivo ir jo \xc4\xafgulos dyd\xc5\xbeio gali b\xc5\xabti komandoras leitenantas, komandoras ar j\xc5\xabr\xc5\xb3 kapitonas. Pagal NATO standartus karinio j\xc5\xabr\xc5\xb3 laivyno kapitono ir karin\xc4\x97s j\xc5\xabr\xc5\xb3 aviacijos kapitono laipsnis atitinka OF-2 kategorij\xc4\x85._NEWLINE_Civiliniame laivyne laivo kapitonas yra tradicinis, bet da\xc5\xbeniausiai neoficialus laivo vyriausiojo pareig\xc5\xabno titulas. Da\xc5\xbeniausiai prekybiniame ar \xc5\xbevejybos laivyne laivo vyriausiasis pareig\xc5\xabnas oficialiai vadinamas direktoriumi, kapitonu\xc2\xa0\xe2\x80\x93 direktoriumi (angl. Master Mariner), ma\xc5\xbeesni\xc5\xb3 laiv\xc5\xb3\xc2\xa0\xe2\x80\x93 \xc5\xa1kiperiu (ol. Schipper). Kapitonu taip pat vadinamas ir uosto vyriausiasis pareig\xc5\xabnas\xc2\xa0\xe2\x80\x93 uosto kapitonas (angl. Harbourmaster)._NEWLINE_Karinio ir civilinio laivyno laiv\xc5\xb3 vyriausieji pareig\xc5\xabnai kapitonais vadinami tik literat\xc5\xabroje. I\xc5\xa1 literat\xc5\xabrini\xc5\xb3 persona\xc5\xbe\xc5\xb3 pamin\xc4\x97tini kapitonas Bladas (Rafaelis Sabatini, \xe2\x80\x9eKapitono Blado odis\xc4\x97ja\xe2\x80\x9c), kapitonas Nemo (\xc5\xbdiulis Vernas, \xe2\x80\x9eDvide\xc5\xa1imt t\xc5\xabkstan\xc4\x8di\xc5\xb3 myli\xc5\xb3 po vandeniu\xe2\x80\x9c), kapitonas Hukas (D\xc5\xbeeimsas Metju Beri, James Matthew Barrie, \xe2\x80\x9ePiteris Penas\xe2\x80\x9c).\n_START_SECTION_\nAviacija\n_START_PARAGRAPH_\nPagal analogij\xc4\x85 su j\xc5\xabr\xc5\xb3 laivynu, kapitonu prad\xc4\x97tas vadinti ir civilinio orlaivio vadas, jeigu l\xc4\x97ktuvo komand\xc4\x85 sudaro daugiau nei trys nariai. \xc5\xa0i tradicija atsirado 1930\xc2\xa0m. aviakompanijoje \xe2\x80\x9ePan American Airways\xe2\x80\x9c, siekiant padidinti orlaivio \xc4\xafgulos presti\xc5\xbe\xc4\x85.\n_START_SECTION_\nCivilinis rangas\n_START_PARAGRAPH_\nKai kuriose \xc5\xa1alyse kapitonu buvo vadinamas pilies vir\xc5\xa1ininkas, ka\xc5\xa1telionas. 1532\xe2\x80\x931536\xc2\xa0m. Brazilijos teritorija buvo padalyta \xc4\xaf 15 kapitonij\xc5\xb3, kurias vald\xc4\x97 karaliaus skiriamas kapitonas._NEWLINE_Kapitonu vadinami JAV, Anglijos, Australijos policijos nuovados vir\xc5\xa1ininkas ir ugniagesi\xc5\xb3 arba gelb\xc4\x97toj\xc5\xb3 tarnybos bataljono vadas did\xc5\xbeiuosiuose miestuose.'